Anastasius Ludouico regi. Quoniam iam a retroactis temporibus de tua regia magnificentia nobis et sacrosanctae Romanae aecclesiae bona sunt plurima nunciata, nobilitatem tuam tam hi qui in apostolatus officio precesserunt quam uos per omnia dileximus, et qui adhuc ex diuina uoluntate sumus superstites diligimus et honorem tuum in quibus secundum deum possumus cupimus augmentari. Eapropter, karissime in Christo fili, quemadmodum predecessor noster sanctae memoriae E(ugenius) papa, ita et nos pro Vizeliacensi monasterio apostolica tibi scripta dirigimus, mandantes et in domino commonentes ut Niuernensem comitem, qui feritate barbarica seuire aduersus prefatum monasterium non desistit, districte commoneas ut memorato monasterio dampna que intulisse dinoscitur in integrum studeat emendare et locum suum in pace ac libertate sua dimittat. Si uero aliquam iusticiam in eodem monasterio se habere confidit, suam postmodum mandato nostro poterit optinere iusticiam. Quod si in sua pertinacia induratus haec effectui mancipare contempserit, nos in personam eius et burgensium Virzeliaci excommunicationis sententiam sine appellationis remedio precipimus promulgari et in tota terra ipsius preter baptisma paruulorum et morientium penitentias omnia diuina officia penitus prohiberi. Quocirca per presentium latorem tibi mandamus, quatinus extunc ab eo tanquam ab excommunicato abstineas et burgenses ipsos ab omnibus feriis regni tui sub banno tuo penitus prohibens, a quibuscumque inueniri poterunt capi et rebus suis spoliari sicut periuros et aecclesiae turbatores iusticie zelo precipias. Preterea nichilominus industriae tuae mandamus, quatenus prefatum monasterium Vizeliacense pro alicuius falsa suggestione nullatenus aggraues, immo pro beati Petri et nostri reuerentia ipsum tanquam eiusdem principis apostolorum patrimonium ab omni hoste studeas defensare. Ad hec deuotionem tuam nullatenus latere uolumus, quod nos dilecto filio nostro Vizeliacensi abbati dedimus in mandatis, ut memorato comiti in nostro monasterio nullam prorsus concessionem facere audeat.